บลจ.กรุงไทยส่งทริกเกอร์6ช้อนหุ้นไทย
KTAM สบช่องดัชนีตลาดหุ้นปรับตัวลง ออกกองทุนทริกเกอร์ 6 ขาย ตั้งเป้า8เดือน8%
5 มิ.ย. 2555

KTAM สบช่องดัชนีตลาดหุ้นปรับตัวลง ออกกองทุนทริกเกอร์ 6 ขาย ตั้งเป้า8เดือน8% 
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า บริษัทเปิดจำหน่ายกองทุนเปิดกรุงไทย 8% ทริกเกอร์ ฟันด์ 6 ในวันที่ 6  -14 มิ.ย.2555 มูลค่าโครงการ 1,000 ล้านบาท ตั้งเป้าหมายให้ผลตอบแทน 8% ภายในระยะเวลา 8 เดือน หรือมีมูลค่าหน่วยลงทุนตั้งแต่ 10.80 บาท ขึ้นไป เป็นเวลา  3 วันทำการติดต่อกัน  
กองทุนดังกล่าวจดทะเบียนเป็นกองทุนผสมแบบยืดหยุ่น ผู้จัดการกองทุนสามารถปรับสัดส่วนการลงทุนในหุ้นได้ตั้งแต่0-100% ของมูลค่าทรัพย์สินสุทธิของกองทุน  เพื่อให้เหมาะสมกับสภาวะการณ์ในแต่ละช่วงเวลา ทำให้การบริหารมีความคล่องตัว 
นายสมชัย กล่าวว่า บริษัทยังคงเป้าหมายของดัชนีตลาดหลักทรัพย์ปีนี้ไว้ที่ประมาณ 1,300 จุด ถึงแม้วิกฤตหนี้สาธารณะในยุโรปที่นักลงทุนกลับมากังวลอีกครั้ง ส่งผลให้ตลาดหุ้นปรับตัวลง แต่ความเสี่ยงในการปรับตัวลดลงของตลาดน่าจะจำกัด เนื่องจากตลาดได้คาดการณ์ล่วงหน้าแล้ว ถือเป็นจังหวะดีที่จะเข้าไปลงทุน ประกอบกับราคาน้ำมันในตลาดโลกเริ่มนิ่ง ช่วยชะลอการปรับขึ้นของอัตราเงินเฟ้อในประเทศ ประกอบกับพื้นฐานทางเศรษฐกิจของไทยยังอยู่ในเกณฑ์ดี ผลประกอบการของบริษัทจดทะเบียนไทยอยู่ในระดับ 25% สูงกว่าค่าเฉลี่ยของภูมิภาคที่ระดับ 11.8% 
อย่างไรก็ตามตลาดหุ้นอาจจะมีการปรับฐานบ้างเป็นบางช่วง จากความกังวลถึงการชะลอตัวทางเศรษฐกิจของจีน และปัญหาหนี้สาธารณะในยุโรปที่อาจจะยังคงมีผลกระทบต่อตลาดบ้างเป็นระยะ ๆ 
นอกจากนี้   บริษัทยังเปิดจำหน่าย 2  กองทุนตราสารหนี้ ทั้งในและต่างประเทศ  ได้แก่  กองทุนเปิดกรุงไทยประจำ 6 เดือน คุ้มครองเงินต้น 3   ประเภท Roll  Over   อายุโครงการ  6 เดือน   เสนอขายวันที่ 5- 8  มิ.ย.2555   เน้นลงทุนในพันธบัตรภาครัฐในประเทศ  และเงินฝากธนาคารพาณิชย์  ทั้ง 100% ผลตอบแทนประมาณ 2.80%ต่อปีและกองทุนเปิดกรุงไทยธนทรัพย์ บี 37 อายุโครงการ 6 เดือน  เสนอขาย  5-12  มิ.ย.2555     มูลค่าโครงการ 3,000  ล้านบาท ลงทุนในตราสารหนี้ทั้งในและต่างประเทศ ผลตอบแทนประมาณการที่ 3.10%  ต่อปี